
MBI IDENTIFIKIMIN DHE TRAJTIMIN SI KONFIDENCIAL TË DOKUMENTACIONIT TË DEPOZITUAR NGA SHOQËRIA “WONDER” SHPK SI PJESË E APLIKIMIT PËR TRANSFERIMIN E KOMPETENCAVE TË MENAXHIMIT DHE OPERIMIT TË KONCESIONIT HEC “SASAJ”

Në mbështetje të nenit 16, të ligjit nr. 43/2015 “Për sektorin e energjisë elektrike”, i ndryshuar, nenit 2 dhe nenit 3, të ligjit nr. 119/2014 “Për të drejtën e informimit”, nenit 3, nenit 4, nenit 5 dhe nenit 6, të ligjit nr. 9887, datë 10.3.2008 “Për mbrojtjen e të dhënave personale”, i ndryshuar; nenit 8 të “Rregullores së brendshme të organizimit dhe funksionimit të ERE-s”, miratuar me vendimin e Bordit të ERE-s nr. 144, datë 30.9.2019, “Rregullores për mbrojtjen e informacionit konfidencial”, miratuar me vendimin e Bordit të ERE-s nr. 65, datë 26.3.2018, Bordi i Entit Rregullator të Energjisë (ERE), në mbledhjen e tij të datës 16.1.2020, pasi shqyrtoi relacionin nr. 5/2 prot., datë 10.1.2020, të përgatitur nga Drejtoria e Licencimit, Autorizimeve dhe Mbikëqyrjes, në lidhje me identifikimin dhe trajtimin si konfidencial të dokumentacionit të depozituar nga shoqëria “Wonder” sh.p.k., si pjesë e aplikimit për transferimin e kompetencave të menaxhimit dhe operimit të koncesionit HEC “Sasaj”,
konstatoi:
- Shoqëria “Wonder” sh.p.k. me shkresën nr. 291 prot., datë 18.11.2019, protokolluar në ERE me nr. 724/3 prot., datë 20.11.2019, ka kërkuar trajtimin me konfidencialitet të dokumentacionit të aplikimit që kjo shoqëri ka bërë në ERE për transferimin e kompetencave të menaxhimit dhe operimit të koncesionit HEC “Sasaj”;
- Shoqëria “Wonder” sh.p.k., shprehet se dokumentacioni i paraqitur në dosje është produkt ekstremisht konfidencial i shoqërive “Wonder” dhe “Hydropower-SAS” dhe jep autorizimin për t’i vënë në dispozicion shoqërisë “Energo-SAS” sh.p.k., vetëm dokumentet si më poshtë:
- Certifikatë regjistrimi i personit të tatueshëm “Hydropower SAS” sh.p.k.;
- Ekstrakt historik i regjistrit tregtar të QKB-së për subjektin “Hydropower SAS” sh.p.k.;
- VKM nr. 634, datë 18.9.2003;
- VKM nr. 501, datë 23.7.2004;
- Marrëveshje koncesionare e botuar në Fletoren Zyrtare nr. 58, datë 18 gusht 2004;
- ERE, më datë 23.12.2019, zhvilloi një seancë dëgjimore, me qëllim argumentimin e kërkesës për trajtimin me konfidencialitet për secilin prej dokumenteve që ka depozituar shoqëria “Wonder” sh.p.k., në aplikimin për transferimin e kompetencave të menaxhimit dhe operimit të koncesionit HEC “Sasaj”, aq sa përhapja e tij të cenojë integritetin, strategjinë, politikat e shoqërisë etj.;
- Ligji nr. 119/2014, “Për të drejtën e informimit”, në nenin 2, pika 2, ka si parim bazë aksesin e plotë në informacionin që quhet publik;
- Gjithashtu, në mbështetje dhe të nenit 17, të ligjit nr. 119/2014, duhet pasur parasysh se zbatimi i së drejtës për informim ka përjashtimet dhe kufizimet e veta. Gjithsesi ligji parashikon se çdo kufizim duhet të jetë i domosdoshëm, proporcional dhe mund të bëhet vetëm në rastet kur: aksesi apo dhënia e informacionit mund të kufizohet dhe nga mbrojtja e të dhënave personale apo konfidenciale, si dhe sekreti tregtar;
- Ligji për të drejtën e informimit nuk jep përkufizimin e të dhënave personale, por referon në ligjin nr. 9887, datë 10.3.2008, “Për mbrojtjen e të dhënave personale”, i ndryshuar, ku në nenin 3 përcaktohet ky përkufizim: “Të dhëna personale është çdo informacion në lidhje me një person fizik, të identifikuar ose të identifikueshëm direkt ose indirekt, në veçanti duke iu referuar një numri identifikimi ose një a më shumë faktorëve të veçantë për identitetin e tij fizik, fiziologjik, mendor, ekonomik, kulturor apo social”; 
- Mbrojtja e këtyre të dhënave personale të një personi fizik është një e drejtë, sa kohë mungon një interes publik për t’i publikuar ato, ose kur publikimi i tyre i sjell një dëm shumë të madh individit. Në zbatim të nenit 6, të ligjit nr. 9887, datë 10.3.2008, të dhënat personale përpunohen vetëm: 
a) nëse subjekti i të dhënave personale ka dhënë pëlqimin; 
- Përveç dokumentacionit që lidhet me persona fizikë, duke qenë se në dosjen e aplikimit të shoqërisë Wonder sh.p.k. gjenden dhe dokumente që i përkasin personave juridikë, shpjegojmë në vijim në lidhje me kufizimet që ka përhapja e sekretit tregtar, konkretisht te neni 18, i ligjit nr. 9901, datë 14.4.2008 “Për tregtarët dhe shoqëritë tregtare”, i ndryshuar:
1. Sekreti tregtar është një e dhënë e vlerësuar nga shoqëria si informacion i brendshëm apo dokument, që shoqëria mbron në mënyra të përshtatshme, i cili, nëse do t’u përhapej personave të paautorizuar, do të shkaktonte dëm të konsiderueshëm të interesave tregtarë të shoqërisë. 
2. Nuk përbën sekret tregtar informacioni, që duhet të bëhet publik në bazë të ligjit, që lidhet me shkeljen e ligjit, apo që duhet të publikohet në bazë të praktikave të mira tregtare e parimeve të etikës tregtare. Përhapja e këtij informacioni vlerësohet e ligjshme, nëse nëpërmjet këtij akti synohet të mbrohet interesi publik. 
- Në dosjen e depozituar për aplikim për transferim licence, shoqëria “Wonder” sh.p.k., nuk ka përcaktuar se, ndonjë e dhënë apo dokument i depozituar në ERE është sekret tregtar apo informacion i brendshëm i shoqërisë dhe si i tillë nuk duhet të përhapet, në mënyrë që ky informacion të trajtohej si i tillë që në fazën e shqyrtimit të aplikimit të kësaj shoqërie. Tashmë, ky informacion është shqyrtuar dhe procedura është ezauruar me vendimmarrjen e ERE-s. Aktualisht, edhe sa vlerësohet, nuk jemi në rrethanat e klasifikimit të dokumentacionit të depozituar nga “Wonder” sh.p.k., si sekret tregtar.
- Dokumentacioni që nuk vlerësohet si konfidencial, është i natyrës publike, i aksesueshëm për publikun dhe si i tillë nuk trajtohet me konfidencialitet. 
- Në zbatim të kufizimeve për mbrojtjen e të dhënave personale/konfidenciale dhe në mungesë të dhënies së pëlqimit nga subjekti i këtyre të dhënave, një pjesë e dokumentacionit nuk mund të përhapet te të tretët.
Për gjithë sa më sipër cituar, Bordi i ERE-s 

VENDOSI:

1. Identifikimin dhe trajtimin si kofidencial të dokumentacionit si më poshtë:
- Prokura e posaçme (autorizim) i shoqërisë “Wonder” sh.p.k., nr. 269 prot., datë 22.8.2019;
- Kontratë e lidhur ndërmjet “Wonder” sh.a dhe “Hydropower SAS” sh.p.k.; 
- Vërtetim i Prokurorisë pranë Gjykatës së Shkallës së Parë, Tiranë, datë 21.8.2019, për administratorin;
- Vërtetim i Prokurorisë pranë Gjykatës së Shkallës së Parë, Tiranë, datë 21.8.2019, për “Hydropower SAS” sh.p.k.;
- Vërtetim i Gjykatës së Rrethit Gjyqësor, Tiranë, datë 21.8.2019, për administratorin;
- Vërtetim i Gjykatës së Rrethit Gjyqësor, Tiranë, datë 21.8.2019, për “Hydropower SAS” sh.p.k.;
- Fotokopje e kartës së identitetit për administratorin;
- Lista e punonjësve të HEC SASAJ dhe organigrama e “Hydropower SAS” sh.p.k.;
- Pasqyra financiare të ndërmjetme për shoqërinë “Hydropower Sas”, viti 2019;
- Nxjerrje llogarie për “Hydropower SAS” sh.p.k., lëshuar nga Raiffeisen Bank, datë 18.4.2019.
2. Ngarkohet Sektori i Burimeve Njerëzore, për zbatimin e pikës 1 të këtij vendimi dhe trajtimin me konfidencialitet nga hyrja në fuqi e këtij vendimi të të gjitha dokumenteve të vlerësuar si të tilla në këtë vendim. 
3. Drejtoria e Licencimit Autorizimeve dhe Mbikëqyrjes të njoftojë aplikuesin dhe palët e interesuara lidhur me vendimin e bordit të ERE-s.
Ky vendim hyn në fuqi menjëherë 
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare
Ky vendim botohet në Fletoren Zyrtare.

